Woolworths sê jammer oor dierepelsDie hempies. Foto: Verskaf. Woolworths het Woensdag gesê hy het onmiddellik drie verskillende kinder-T-hempies van die winkelrakke afgehaal waarin daar glo dierepels in die afwerking gebruik is. “Woolworths wil graag sy klante in kennis stel dat [die maatskappy] bedag gemaak is op die potensiële gebruik van dierepels in die tossel-afwerking van drie kinderhempies. Die produk is met onmiddellike inwerkingtreding van die rakke gehaal hangende verdere ondersoek,” het ŉ verklaring gelui. Volgens Woolworths het onafhanklike toeste getoon dat die stof wat in die afwerking gebruik is inderdaad dierepels is. “Dit is ons etiese verantwoordelikheid om te verseker dat die diere in ons produksieketting so menslik moontlik hanteer word. Op dié grondslag stel Woolworths se beleid dit duidelik dat geen dierepels in enige van ons produkte gebruik mag word nie.” Woolworths het gesê een van hul verskaffers het in dié geval afwerking by ŉ derde party aangekoop gegrond op hul sintetiese spesifikasies en nie getoets of die pels sinteties of van diere afkomstig is nie. “Ons wil opreg om verskoning vra aan ons klante vir hierdie teleurstellende voorval. Dit weerspieël nie die hoë standaarde wat ons vir onsself daarstel nie. In die lig van die voorval sal ons ons beleidstellings wat dierewelsyn behels, versterk om verdere bewusmaking op alle vlakke te verseker. Ons sal bykomende kontroles en toetse instel om te verseker dat so iets nie weer gebeur nie.” Daar is glo reeds 1 276 van die hempies verkoop. Dit is die “Flaming-T-hemp”, die “Let’s roll-T-hemp” en die “Milkshake-T-hemp” wat deur die voorval geraak word. Klante wat van dié T-hemde gekoop het, kan dit na ŉ Woolworths-winkel terugneem vir ŉ volle terugbetaling.